ΚΑΝΟΝΙΣΜΌΣ (ΕΚ) αριθ. 517/2008 ΤΗΣ ΕΠΙΤΡΟΠΉΣ της 10ης Ιουνίου 2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 850/98 όσον αφορά τον προσδιορισμό του μεγέθους των ματιών και τη μέτρηση του πάχους του νήματος των διχτυών αλιείας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (1), και ιδίως το άρθρο 48, Εκτιμώντας τα ακόλουθα: (1) Ο κανονισμός (ΕΚ) αριθ. 850/98 θεσπίζει τεχνικά μέτρα διατήρησης τα οποία εφαρμόζονται στην αλίευση και εκφόρτωση αλιευτικών πόρων στα θαλάσσια ύδατα τα οποία υπάγονται στην κυριαρχία ή τη δικαιοδοσία των κρατών μελών. Στον εν λόγω κανονισμό προβλέπεται, μεταξύ άλλων, η έκδοση λεπτομερών κανόνων για τη μέτρηση του πάχους των νημάτων και τον προσδιορισμό του μεγέθους των ματιών των διχτυών αλιείας. (2) Ο κανονισμός (ΕΚ) αριθ. 129/2003 της Επιτροπής, της 24ης Ιανουαρίου 2003, για θέσπιση λεπτομερών κανόνων για τον προσδιορισμό του μεγέθους των ματιών και του πάχους του νήματος των διχτυών αλιείας (2) περιέχει ορισμένους τεχνικούς κανόνες που αφορούν τη χρήση ειδικών οργάνων μέτρησης για τον προσδιορισμό του μεγέθους των ματιών και του πάχους του νήματος των διχτυών αλιείας. Ωστόσο, η χρήση των εν λόγω οργάνων μέτρησης από επιθεωρητές αλιείας οδήγησε σε ορισμένες περιπτώσεις σε αμφισβητήσεις μεταξύ επιθεωρητών αλιείας και αλιέων όσον αφορά τις μεθόδους και τα αποτελέσματα της μέτρησης των ματιών, ανάλογα με τον τρόπο χρησιμοποίησης αυτών των οργάνων. (3) Επιπλέον, η πρόσφατη τεχνική πρόοδος που έχει σημειωθεί στην ανάπτυξη οργάνων για τον προσδιορισμό του μεγέθους ματιών των διχτυών αλιείας έχει αυξήσει το βαθμό ακριβείας τους. Ενδείκνυται να προβλεφθεί η χρήση αυτών των βελτιωμένων οργάνων τόσο από τους κοινοτικούς όσο και από τους εθνικούς επιθεωρητές αλιείας. Συνεπώς, η χρήση του νέου οργάνου μέτρησης πρέπει να είναι υποχρεωτική για τους επιθεωρητές της Κοινότητας και για τους εθνικούς επιθεωρητές αλιείας των κρατών μελών και να φέρει τη σήμανση «όργανο μέτρησης ΕΚ». (4) Για τους σκοπούς της διαδικασίας ελέγχου, είναι αναγκαίο να καθοριστεί ο τύπος του οργάνου που πρέπει να χρησιμοποιείται καθώς και ο τρόπος χρήσης του, ο τρόπος επιλογής των προς μέτρηση ματιών, η μέθοδος με την οποία πρέπει να μετράται κάθε ένα από αυτά, ο τρόπος υπολογισμού του μεγέθους των ματιών του διχτυού, η διαδικασία επιλογής των νημάτων των ματιών για τη μέτρηση του πάχους του νήματος καθώς και η περιγραφή της διαδικασίας επιθεώρησης. (5) Σε περίπτωση αμφισβήτησης του αποτελέσματος μιας μέτρησης από τον πλοίαρχο του αλιευτικού σκάφους κατά τη διάρκεια μιας επιθεώρησης, θα πρέπει να υπάρχει πρόβλεψη για πρόσθετη τελική μέτρηση. (6) Για λόγους σαφήνειας της κοινοτικής νομοθεσίας, ο κανονισμός (ΕΚ) αριθ. 129/2003 πρέπει να καταργηθεί και να αντικατασταθεί από τον παρόντα κανονισμό. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΑΝΤΙΚΕΙΜΕΝΟ ΚΑΙ ΟΡΙΣΜΟΙ Άρθρο 1 Αντικείμενο Ο παρών κανονισμός θεσπίζει λεπτομερείς κανόνες εφαρμογής του κανονισμού (ΕΚ) αριθ. 850/98 όσον αφορά τον προσδιορισμό του μεγέθους των ματιών και τη μέτρηση του πάχους του νήματος των διχτυών αλιείας από κοινοτικούς και εθνικούς επιθεωρητές. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: α) «όργανο μέτρησης ματιών»: ένα όργανο μέτρησης ματιών με δύο σιαγόνες, το οποίο εφαρμόζει αυτομάτως διαμήκεις δυνάμεις, μεταξύ 5 έως 180 Newton (N) στα μάτια των διχτυών, με ακρίβεια 1 Ν· β) «ενεργά εργαλεία»: τα αλιευτικά εργαλεία για τα οποία απαιτείται, κατά τη διαδικασία αλίευσης, ενεργός κίνηση του εργαλείου, και περιλαμβάνουν ιδίως συρόμενα κυκλωτικά εργαλεία, τράτες, δανέζικους γρίπους και παρόμοια συρόμενα δίχτυα· γ) «αδρανή εργαλεία»: τα αλιευτικά εργαλεία για τα οποία η διαδικασία αλίευσης δεν απαιτεί την ενεργό κίνησή τους και περιλαμβάνουν απλάδια δίχτυα, δίχτυα εμπλοκής, μανωμένα δίχτυα, δίχτυα-παγίδες, παραγάδια, κιούρτους και ιχθυοπαγίδες· δ) «διεύθυνση-N» όσον αφορά τα δικτυώματα με κόμβους: η διεύθυνση κάθετα προς τη γενική φορά του νήματος, όπως φαίνεται στο παράρτημα Ι· ε) «διεύθυνση-Τ»: i) όσον αφορά τα δικτυώματα με κόμβους: η διεύθυνση παράλληλα προς τη γενική φορά του νήματος, όπως φαίνεται στο παράρτημα Ι· ii) όσον αφορά τα δικτυώματα χωρίς κόμβους: η διεύθυνση κάθετα προς τη διεύθυνση-Ν· στ) «μέγεθος ματιών»: i) όσον αφορά τα δικτυώματα με κόμβους: η μεγαλύτερη απόσταση μεταξύ δυο κόμβων του ίδιου ματιού σε αντίθετες πλευρές ύστερα από πλήρη επιμήκυνση, όπως φαίνεται στο παράρτημα Ι· ii) όσον αφορά τα δικτυώματα χωρίς κόμβους: η εσωτερική απόσταση μεταξύ των σημείων συναρμογής του ίδιου ματιού που βρίσκονται σε αντίθετες πλευρές, ύστερα από πλήρη επιμήκυνσή τους κατά μήκος του μεγαλύτερου άξονα· ζ) «ρομβοειδή μάτια»: τα μάτια του σχεδίου 1 του παραρτήματος II, αποτελούμενα από τέσσερις πλευρές ιδίου μήκους, όπου οι δύο διαγώνιοι του ματιού είναι κάθετες και η μια διαγώνιος είναι παράλληλη προς το διαμήκη άξονα του διχτυού, όπως φαίνεται στην εικόνα 2 του παραρτήματος ΙΙ· θ) «τετράγωνα μάτια»: τα τετράπλευρα μάτια τα οποία αποτελούνται από δύο ζεύγη παράλληλων πλευρών του ιδίου μήκους εκ των οποίων το ένα ζεύγος είναι παράλληλο και το άλλο κάθετο προς το διαμήκη άξονα του διχτυού· (i) «μάτια T90»: ρομβοειδή μάτια δικτυώματος με κόμβους, όπως φαίνεται στο σχέδιο 1 του παραρτήματος II, που είναι πλεγμένα κατά τρόπο ώστε η διεύθυνση-T του δικτυώματος να είναι παράλληλη προς το διαμήκη άξονα του διχτυού. ΚΕΦΑΛΑΙΟ ΙΙ ΟΡΓΑΝΑ ΜΕΤΡΗΣΗΣ ΕΚ Άρθρο 3 Όργανο μέτρησης ματιών και όργανα μέτρησης πάχους νήματος 1. Τόσο οι κοινοτικοί όσο και οι εθνικοί επιθεωρητές χρησιμοποιούν το όργανο μέτρησης ματιών και όργανα μέτρησης πάχους νήματος τα οποία είναι σύμφωνα με τις διατάξεις του παρόντος κανονισμού για τον προσδιορισμό του μεγέθους των ματιών και του πάχους του νήματος των διχτυών αλιείας κατά τη διεξαγωγή επιθεωρήσεων αλιείας. 2. Οι τεχνικές προδιαγραφές που ισχύουν για το όργανο μέτρησης ματιών παρουσιάζονται στο παράρτημα III. 3. Οι τεχνικές προδιαγραφές που ισχύουν για τα όργανα μέτρησης πάχους νήματος παρουσιάζονται στο παράρτημα IV. 4. Το όργανο μέτρησης ματιών και τα όργανα μέτρησης πάχους νήματος της παραγράφου 1 φέρουν την ένδειξη «όργανο μέτρησης ΕΚ» και πιστοποιείται από τον κατασκευαστή τους ότι πληρούν τις τεχνικές προδιαγραφές που αναφέρονται στις παραγράφους 2 και 3 αντίστοιχα. 5. Το όργανο μέτρησης ματιών και τα όργανα μέτρησης πάχους νήματος που πωλούνται ή διανέμονται για χρήση από οντότητες ή πρόσωπα εκτός των εθνικών αλιευτικών αρχών, απαγορεύεται να φέρουν την ένδειξη «όργανο μέτρησης ΕΚ». Άρθρο 4 Όργανα βαθμονόμησης για το όργανο μέτρησης ματιών Τα βαθμονομημένα βάρη δοκιμής και η βαθμονομημένη πλάκα μέτρησης δοκιμής η οποία εμφαίνεται στην εικόνα 1 του παραρτήματος V πιστοποιούνται από τις αρμόδιες εθνικές αρχές και φέρουν την ένδειξη «ΕΚ». Άρθρο 5 Έλεγχος του οργάνου μέτρησης ματιών Η ακρίβεια του οργάνου μέτρησης ματιών επαληθεύεται: α) με εισαγωγή των σιαγόνων του οργάνου μέτρησης σε σχισμές της βαθμονομημένης πλάκας δοκιμής, όπως προβλέπεται στην εικόνα 1 του παραρτήματος V· β) με ανάρτηση των βαθμονομημένων βαρών δοκιμής στη σταθερή σιαγόνα, όπως προβλέπεται στο σχέδιο 2 του παραρτήματος V. ΚΕΦΑΛΑΙΟ III ΠΡΟΣΔΙΟΡΙΣΜΟΣ ΤΟΥ ΜΕΓΕΘΟΥΣ ΜΑΤΙΩΝ Άρθρο 6 Επιλογή ματιών σε ενεργά εργαλεία 1. Ο επιθεωρητής επιλέγει σειρά 20 διαδοχικών ματιών του διχτυού σύμφωνα με την εξής διεύθυνση: α) όσον αφορά τα ρομβοειδή και τα τετραγωνικά μάτια, στη διεύθυνση του διαμήκη άξονα του διχτυού· β) όσον αφορά τα μάτια Τ90, κάθετα προς τη διεύθυνση του διαμήκη άξονα του διχτυού. 2. Μάτια που απέχουν λιγότερο από τρία μάτια από την πλευρική νεύρωση, τις ραφές, τα σχοινιά ή το σχοινί δεσίματος του σάκου, δεν μετρώνται. Η απόσταση αυτή πρέπει να μετράται κάθετα προς τις ραφές, τα σχοινιά ή το σχοινί δεσίματος του σάκου με το δίχτυ τεντωμένο προς τη διεύθυνση της μέτρησης. Μάτια τα οποία είναι κατεστραμμένα ή έχουν επισκευαστεί ή χρησιμεύουν για τη στερέωση προσαρτημάτων του διχτυού, δεν μετρώνται. 3. Κατά παρέκκλιση της παραγράφου 1, τα προς μέτρηση μάτια δεν χρειάζεται να είναι διαδοχικά εάν αυτό δεν είναι δυνατόν να εφαρμοστεί λόγω της εφαρμογής της παραγράφου 2. Άρθρο 7 Επιλογή ματιών σε παθητικά εργαλεία 1. Ο επιθεωρητής επιλέγει 20 μάτια από το δίχτυ αλιείας. Σε περίπτωση που υπάρχουν διαφορετικά μεγέθη ματιών στο δίχτυ, τα μάτια επιλέγονται από το μέρος του διχτυού που διαθέτει τα μικρότερα μάτια. 2. Κατά την επιλογή ματιών σύμφωνα με την παράγραφο 1, δεν περιλαμβάνονται: α) τα μάτια επάνω, κάτω ή δίπλα σε πλευρική νεύρωση του διχτυού· β) τα μάτια σε απόσταση μέχρι τριών ματιών από ραφές και σχοινιά· γ) τα μάτια που έχουν καταστραφεί ή επισκευαστεί. Άρθρο 8 Γενικές διατάξεις σχετικά με την προετοιμασία και τη χρησιμοποίηση του οργάνου μέτρησης ματιών Το όργανο μέτρησης ματιών: α) προετοιμάζεται σύμφωνα με το παράρτημα VΙ· β) χρησιμοποιείται σύμφωνα με το παράρτημα VII. Άρθρο 9 Χρησιμοποίηση του οργάνου μέτρησης ματιών για τη μέτρηση ρομβοειδών ματιών και ματιών T90 Για τη μέτρηση ρομβοειδών ματιών και ματιών T90 σε: α) δικτυώματα με κόμβους και χωρίς κόμβους: όταν μπορεί να καθοριστεί η διεύθυνση-Ν, το δίχτυ τεντώνεται προς τη διεύθυνση-N των ματιών, όπως φαίνεται στο παράρτημα VΙΙ· β) δικτυώματα χωρίς κόμβους: όταν δεν μπορεί να καθοριστεί η διεύθυνση-Ν, μετράται ο μεγαλύτερος άξονας του ματιού. Άρθρο 10 Χρησιμοποίηση του οργάνου μέτρησης ματιών για τη μέτρηση τετραγωνικών ματιών 1. Κατά τη μέτρηση δικτυωμάτων με τετραγωνικά μάτια, το δίχτυ τεντώνεται εν πρώτοις προς μία διαγώνια διεύθυνση και έπειτα στην άλλη διαγώνια διεύθυνση των ματιών όπως εμφαίνεται στο παράρτημα VIII. 2. Η διαδικασία που προβλέπεται στο παράρτημα VI εφαρμόζεται στη μέτρηση κάθε διαγώνιας διεύθυνσης του τετραγωνικού ματιού. Άρθρο 11 Συνθήκες μέτρησης Τα μάτια μετρώνται μόνον υγρά και όχι παγωμένα. Άρθρο 12 Μέτρηση του μεγέθους κάθε επιλεγέντος ματιού 1. Το μέγεθος κάθε ματιού είναι η απόσταση μεταξύ των εξωτερικών άκρων των σιαγόνων του οργάνου μέτρησης, στο σημείο όπου ακινητοποιείται η κινητή σιαγόνα. 2. Στις περιπτώσεις στις οποίες προκύπτει διαφορά στη μέτρηση μεταξύ των διαγωνίων ενός μεμονωμένου τετραγωνικού ματιού, χρησιμοποιείται η μεγαλύτερη διαγώνιος. Άρθρο 13 Προσδιορισμός του μεγέθους των ματιών του διχτυού Το μέγεθος ματιών του διχτυού προσδιορίζεται ως η μέση τιμή, η οποία προκύπτει από το όργανο μέτρησης, από τη σειρά των 20 επιλεγμένων ματιών. Άρθρο 14 Προσδιορισμός του μεγέθους των ματιών σε περίπτωση αμφισβήτησης 1. Εάν ο πλοίαρχος αλιευτικού σκάφους αμφισβητήσει το αποτέλεσμα ως προς τον προσδιορισμό του μεγέθους των ματιών, σύμφωνα με το άρθρο 13, επιλέγονται και μετρώνται 20 μάτια σε άλλο σημείο του διχτυού αλιείας, σύμφωνα με τα άρθρα 6 έως 12. 2. Τότε προσδιορίζεται εκ νέου η μέση τιμή του μεγέθους των ματιών, η οποία προκύπτει από το όργανο μέτρησης, με βάση τη μέτρηση και των 40 ματιών. Το αποτέλεσμα που εμφανίζεται στο όργανο μέτρησης είναι το οριστικό. ΚΕΦΑΛΑΙΟ IV ΜΕΤΡΗΣΗ ΤΟΥ ΠΑΧΟΥΣ ΝΗΜΑΤΟΣ Άρθρο 15 Γενικές διατάξεις σχετικά με την επιλογή των νημάτων 1. Ο επιθεωρητής επιλέγει μάτια από οποιοδήποτε μέρος του διχτυού, για το οποίο πρέπει να τηρείται μέγιστο επιτρεπόμενο πάχος νήματος. 2. Δεν πρέπει να επιλέγονται μέσα σε ένα μάτι νήματα τα οποία έχουν καταστραφεί ή επισκευαστεί. Άρθρο 16 Επιλογή νημάτων δικτυώματος με ρομβοειδή μάτια Τα νήματα δικτυώματος με ρομβοειδή μάτια επιλέγονται κατά τον ακόλουθο τρόπο, όπως φαίνεται στο παράρτημα VIII: α) στην περίπτωση δικτυώματος μονού νήματος, επιλέγεται το νήμα στις αντίθετες πλευρές 10 ματιών· β) στην περίπτωση δικτυώματος διπλού νήματος, επιλέγεται κάθε έμβολο του νήματος που βρίσκεται στις αντίθετες πλευρές 5 ματιών. Άρθρο 17 Επιλογή νημάτων δικτυώματος με τετραγωνικά μάτια Τα νήματα δικτυώματος με τετραγωνικά μάτια επιλέγονται κατά τον ακόλουθο τρόπο, όπως φαίνεται στο παράρτημα VIII: α) στην περίπτωση δικτυώματος μονού νήματος, επιλέγεται το νήμα σε μία μόνο πλευρά, και πάντοτε την ίδια, 20 ματιών· β) στην περίπτωση δικτυώματος διπλού νήματος, επιλέγεται κάθε έμβολο του νήματος σε μία μόνο πλευρά, και πάντοτε την ίδια, 10 ματιών. Άρθρο 18 Επιλογή του οργάνου μέτρησης πάχους νήματος Πρέπει να χρησιμοποιείται από τον επιθεωρητή όργανο μέτρησης με κυκλική οπή διαμέτρου ίσης προς το μέγιστο επιτρεπόμενο πάχος νήματος για το υπό εξέταση μέρος του διχτυού. Άρθρο 19 Συνθήκες μέτρησης Τα νήματα μετρώνται όταν δεν είναι παγωμένα. Άρθρο 20 Μέτρηση του πάχους εκάστου επιλεγέντος νήματος Όταν το πάχος του νήματος παρεμποδίζει το κλείσιμο των σιαγόνων του οργάνου μέτρησης ή το νήμα δεν διέρχεται εύκολα μέσω της οπής κατά το κλείσιμο των σιαγόνων, η μέτρηση του πάχους του νήματος σημειώνεται από τον επιθεωρητή ως αρνητική μέτρηση (-). Άρθρο 21 Μέτρηση του πάχους νήματος 1. Εάν σημειωθούν περισσότερες από πέντε αρνητικές μετρήσεις (-) των 20 επιλεγέντων νημάτων, σύμφωνα με το άρθρο 20, ο επιθεωρητής επιλέγει εκ νέου και μετρά 20 πρόσθετα νήματα σύμφωνα με τις διατάξεις των άρθρων 15 έως 20. 2. Εάν ευρεθούν περισσότερες από 10 αρνητικές μετρήσεις (-) στο σύνολο των 40 επιλεγέντων νημάτων, το πάχος νήματος θεωρείται ότι υπερβαίνει το μέγιστο επιτρεπόμενο πάχος νήματος για το τμήμα αυτό του διχτυού. Άρθρο 22 Μέτρηση του πάχους του νήματος σε περίπτωση αμφισβήτησης 1. Εάν ο πλοίαρχος του σκάφους αμφισβητήσει το αποτέλεσμα της μέτρησης του πάχους του νήματος, η οποία διενεργήθηκε σύμφωνα με το άρθρο 21, εφαρμόζονται οι διατάξεις της παραγράφου 2 του παρόντος άρθρου. 2. Ο επιθεωρητής επιλέγει εκ νέου και μετρά 20 διαφορετικά νήματα στο ίδιο μέρος του διχτυού. Εάν ευρεθούν περισσότερες από πέντε αρνητικές μετρήσεις (-) στο σύνολο των 20 επιλεγέντων νημάτων, το πάχος νήματος θεωρείται ότι υπερβαίνει το μέγιστο επιτρεπόμενο πάχος νήματος για το μέρος αυτό του διχτυού. Το αποτέλεσμα της μέτρησης αυτής είναι το οριστικό. ΚΕΦΑΛΑΙΟ V ΤΕΛΙΚΕΣ ΔΙΑΤΑΞΕΙΣ Άρθρο 23 Κατάργηση 1. Ο κανονισμός (ΕΚ) αριθ. 129/2003 καταργείται. 2. Η παραπομπή στις διατάξεις του κανονισμού (ΕΚ) αριθ. 129/2003 νοείται ως παραπομπή στον παρόντα κανονισμό σύμφωνα με τον πίνακα αντιστοιχίας που παρατίθεται στο παράρτημα IX. Άρθρο 24 Μεταβατικές διατάξεις 1. Για μεταβατική περίοδο η οποία διαρκεί έως την 1η Σεπτεμβρίου 2009 ένα κράτος μέλος δύναται να εξακολουθήσει να εφαρμόζει, στα ύδατα τα οποία υπάγονται στην κυριαρχία ή τη δικαιοδοσία του, τις μεθόδους για τον προσδιορισμό του μεγέθους ματιών και τη μέτρηση του πάχους του νήματος των διχτυών που είναι σύμφωνη με τις διατάξεις του κανονισμού (ΕΚ) αριθ. 129/2003. 2. Εάν ένα κράτος μέλος προτίθεται να εφαρμόσει στα ύδατα που υπάγονται στην κυριαρχία ή στη δικαιοδοσία του τις μεθόδους για τον προσδιορισμό του μεγέθους των ματιών και τη μέτρηση του πάχους του νήματος που είναι σύμφωνη με τις διατάξεις του κανονισμού (ΕΚ) αριθ. 129/2003, για μεταβατική περίοδο η οποία διαρκεί έως την 1η Σεπτεμβρίου 2009, ενημερώνει άμεσα την Επιτροπή σχετικά και δημοσιεύει αυτή την πληροφορία στον επίσημο δικτυακό του τόπο. Άρθρο 25 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Ιουνίου 2008.

[Source: multi_eurlex | Tokens: 13594]